Eskom ontken beurtkrag-gerugte(Foto: pixabay) Eskom het die DA se bewering dat daar ŉ “sterk moontlikheid van beurtkrag in September en Oktober” is, as vals afgemaak. “Eskom wil graag sy kliënte die versekering gee dat daar geen beplande beurtkrag in September of Oktober verwag word nie.” Volgens die kragvoorsiener het hy nie aan enige belanghebbendes gekommunikeer dat daar beurtkrag sal wees nie. Die DA het Donderdag gesê hy het betroubaar verneem dat Eskom ŉ waarskuwing in dié verband aan munisipaliteite gerig het. Natasha Mazzone, DA-skaduminister van openbare ondernemings, sê in die verklaring die opposisieparty het nou ter wille van deursigtigheid aan Jabu Mabuza, voorsitter van Eskom, geskryf om duidelikheid oor die aangeleentheid te kry. Volgens Eskom het hy vroeër die maand sy sogenaamde “somerplan” bekend gemaak en is daar toe aangedui dat daar geen beurtkrag in die somer verwag word nie. “Die risiko is egter steeds daar aangesien die stelsel steeds stram en kwesbaar is terwyl instandhouding by aanlegte verhoog word.” Die kragvoorsiener het gesê Mabuza is bereid om in gesprek met die DA se Mazzone te tree oor die aangeleentheid. “Eskom gaan voort om inwoners en besighede aan te moedig om elektrisiteit spaarsamig te gebruik.” Eskom het onder andere in sy “somerplan” bekend gemaak dat hy genoeg steenkoolvoorraad het vir 50 dae terwyl daar in Maart vanjaar net sowat 35 dae se steenkoolvoorraad was. Mazonne het gesê Eskom het voortdurend misluk in sy mandaat om betroubare en volgehoue elektrisiteitsvoorsiening te lewer. “Dit wil voorkom of miljoene Suid-Afrikaners en die wankelende ekonomie wéér deur Eskom in die steek gelaat gaan word.” Sy het gesê elke beurtkrag-fase kos die land na beraming sowat R1 miljard per dag. “Eskom het ons land keer op keer in diep moeilikheid gedompel. Suid-Afrika kan nie ŉ herhaling bekostig van die beurtkrag wat die land vroeër vanjaar lamgelê het nie,” sê Mazzone. Die DA is van mening dat die ANC ook nie juis met enige planne vorendag kom om probleme by Eskom op te los nie. “Dreigende beurtkrag in munisipaliteite wys dat die veelbesproke herstelplanne niks opgelewer het nie.”